A BIZOTTSÁG 2003/1/EK IRÁNYELVE
(2003. január 6.)
a kozmetikai termékekre vonatkozó tagállami jogszabályok közelítéséről szóló, 76/768/EGK tanácsi irányelv II. mellékletének a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2002/34/EK bizottsági irányelvvel[1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre[2] és különösen annak 8. cikkének (2) bekezdésére,
a kozmetikai termékek és fogyasztóknak szánt nem élelmiszer termékek tudományos bizottságával folytatott konzultációt követően,
mivel:
(1) A 76/768/EGK irányelv II. mellékletének 419. hivatkozási száma, amely azon anyagok jegyzékét tartalmazza, amelyeket a kozmetikai termékek nem tartalmazhatnak, jelenleg a fertőző szivacsos agyvelőbántalommal kapcsolatos veszélyes anyagok használatának tilalmáról szóló, 1997. július 30-i 97/534/EK bizottsági határozattal[3] van összhangban. A határozatot a fertőző szivacsos agyvelőbántalmak tekintetében veszélyt jelentő anyagok felhasználásának szabályozásáról, valamint a 94/474/EK határozat módosításáról szóló, 2000. június 29-i 2000/418/EK bizottsági határozat[4] hatályon kívül helyezte. Tekintettel a kozmetikai termékek és fogyasztóknak szánt nem élelmiszer termékek tudományos bizottságának (SCCNFP) véleményére, a 76/768/EGK irányelv II. mellékletének 419. hivatkozási számát helyénvaló összhangba hozni a legutóbb a 270/2002/EK bizottsági rendelettel[5] módosított, egyes fertőző szivacsos agyvelőbántalmak megelőzésére, az ellenük való védekezésre, és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelettel[6].
(2) A 76/768/EGK irányelv II. mellékletének 419. hivatkozási számát ki kell egészíteni a 999/2001/EK rendelet V. mellékletében meghatározott különleges fertőzési veszélyt jelentő anyagokra való hivatkozással.
(3) A 999/2001/EK rendelet 22. cikkének (1) bekezdéséből következik azonban, hogy a fenti rendelet XI. melléklete A. részének rendelkezéseit egy olyan határozat elfogadásának időpontjáig kell alkalmazni, amely után a fenti rendelet 8. cikke és annak V. melléklete lép hatályba. A 76/768/EGK irányelv II. melléklete 419. hivatkozási számának ezért a 999/2001/EK rendelet XI. mellékletének A. részére is utalnia kell.
(4) A 76/768/EGK irányelvet ennek megfelelően módosítani kell.
(5) Tekintettel a fertőzési veszélyt jelentő anyagok egyedi jellegére, a tagállamokat fel kell jogosítani az ezen irányelvben előírt intézkedések megtételére anélkül, hogy a meghatározott határidőt meg kellene várniuk.
(6) Az ezen az irányelvben előírt intézkedések összhangban vannak a kozmetikaitermék-ágazatban a kereskedelem technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/768/EGK irányelv II. melléklete ezen irányelv mellékletének megfelelően módosul.
2. cikk
(1) A tagállamok minden szükséges intézkedést megtesznek annak biztosítása érdekében, hogy - legkésőbb 2003. április 15-től - az ezen irányelvnek meg nem felelő kozmetikai termékeket a közösségi termelők vagy a közösségi illetőségű importőrök ne hozzanak forgalomba.
(2) A tagállamok minden szükséges intézkedést megtesznek annak biztosítása érdekében, hogy - legkésőbb 2003. április 15-ét követően - az (1) bekezdésben említett termékeket a végső fogyasztó számára ne adjanak el, illetve ne adjanak át.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2003. április 15-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
4. cikk
Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2003. január 6-án.